În primele ore ale zilei de 16 aprilie a început operațiunea pentru cucerirea Berlinului. De asemenea, trupele sovietice aveau ca obiectiv și atingerea aliniamentului râului Elba și joncțiunea cu trupele Aliaților occidentali. Luptele pentru cucerirea Berlinului au început cu asaltul colinelor Seelow de Frontul I Bielorus (Gheorghi Jukov) și de Frontul I Ucrainean (Ivan Konev). După lupte extrem de grele, Frontul I Bielorus a reușit să străpungă liniile defensive germane după 3 zile de atacuri neîntrerupte și să se apropie de suburbiile Berlinului. Pe 22 aprilie, Frontul I Bielorus a străpuns apărarea germană în nordul și estul capitalei și a pătruns în oraș. încerecuirea Berlinului a fost definitivată pe 25 aprilie, când cele două fronturi sovietice au făcut joncțiunea la Kietzen, în vestul orașului. După lupte grele de stradă, în care atacatorii au fost nevoiți să cucerească fiecare casă în parte, comandantul garnizoanei Berlinului, generalul Helmuth Weidling, a capitulat necondiționat și a predat orașul generalului Ciuikov la ora 15:00, ora locală, pe ziua de 2 mai. Pe 8 mai, după ceremonia de semnare a capitulării necondiționate, războiul a încetat în mod oficial în Europa.